b"\n_START_ARTICLE_\nAntoni Abad i Roses\n_START_SECTION_\nBiografia\n_START_PARAGRAPH_\nFill de l'escultor Antoni Abad Gil i de la poetessa Teresa Roses, la formaci\xc3\xb3 art\xc3\xadstica d'Antoni Abad \xc3\xa9s fruit de l'ensenyament del seu pare, complementada amb la llicenciatura en Hist\xc3\xb2ria de l'Art per la Universitat de Barcelona, l'any 1979,  i els estudis de Gravat a Conca, Londres i Perusa (It\xc3\xa0lia). El seu treball ha evolucionat molt r\xc3\xa0pidament, allunyant-se dels tradicionals conceptes escult\xc3\xb2rics en els quals es va iniciar com a artista pels volts de l'any 1979, cap a l'\xc3\xbas de les noves tecnologies, camp en qu\xc3\xa8 ha esdevingut un dels creadors estatals m\xc3\xa9s singulars. De la fotografia, que li va permetre fer evident el seu inter\xc3\xa8s pel moviment en les escultures seq\xc3\xbcencials, va fer una transici\xc3\xb3 cap al v\xc3\xaddeo-art, seguida de l'inter\xc3\xa8s per la inform\xc3\xa0tica, el Net.art i Internet com una plataforma de recerca creativa. L'obra d'Antoni Abad expressa la voluntat d'experimentaci\xc3\xb3 formal al voltant dels conceptes d'espai i temps, sempre presents als seus treballs, no exempts en els darrers temps d'un cert to ir\xc3\xb2nic i cr\xc3\xadtic.\n_START_SECTION_\nObra\n_START_PARAGRAPH_\nCap a finals de la d\xc3\xa8cada dels vuitanta, un cop superades les fases inicials d'experimentaci\xc3\xb3 pict\xc3\xb2rica amb la tercera dimensi\xc3\xb3 (Vegetacions urbanes, 1982; Escoubidous, 1982; Pintures trenades, 1983) i de descobrir les possibilitats escult\xc3\xb2riques de la gomaescuma (1985 \xe2\x80\x93 1987), Antoni Abad continua a la recerca de nous materials amb qu\xc3\xa8 experimentar amb les seves obres, ja plenament inserides dins les tend\xc3\xa8ncies minimalistes o de reduccionisme geom\xc3\xa8tric que es donen en l'escultura a nivell estatal. Comen\xc3\xa7a a treballar amb peces d'angle ranurat de ferro galvanitzat per a prestatgeries industrials, marca Mecalux, fascinat per les inherents possibilitats de construcci\xc3\xb3 i combinaci\xc3\xb3 d'elements, i per una necessitat de contrastar la flexibilitat dels treballs anteriors amb la rigidesa del material met\xc3\xa0l\xc2\xb7lic. L'objectiu sempre \xc3\xa9s el mateix: analitzar la funci\xc3\xb3 espacial de cada pe\xc3\xa7a i descobrir les m\xc3\xbaltiples possibilitats combinat\xc3\xb2ries del volum. El Museu d'Art Jaume Morera de Lleida t\xc3\xa9 en la seva col\xc2\xb7lecci\xc3\xb3 l'obra d'Antoni Abad de 1991 C\xc3\xa8ntuple m\xc3\xb2bil._NEWLINE_Antoni Abad se centra entre finals dels anys vuitanta i principis dels noranta en la realitzaci\xc3\xb3 d'escultures m\xc3\xb2bils que, acompanyades de seq\xc3\xbc\xc3\xa8ncies fotogr\xc3\xa0fiques, ja indagaven sobre les possibilitats de la imatge expandida i en moviment. Despr\xc3\xa9s de la seva estada com a artista-resident a The Banff Centre for the Arts (Alberta, Canad\xc3\xa0, 2003-2004), comen\xc3\xa7a a treballar amb el mitj\xc3\xa0 videogr\xc3\xa0fic, sense renunciar a les preocupacions espacials i arquitect\xc3\xb2niques de les seves obres anteriors; n'\xc3\xa9s un exemple la pe\xc3\xa7a \xc3\x9altimos deseos (1995), que es va presentar a la Biennal de Ven\xc3\xa8cia de 1999, comissariada per Harald Szeemann. El 1996, arran d'una invitaci\xc3\xb3 de Roc Par\xc3\xa9s per a la plataforma \xc2\xabMACBA en l\xc3\xadnia\xc2\xbb, impulsada per la Universitat Pompeu Fabra i el MACBA, Abad realitza S\xc3\xadsif, una videoinstal\xc2\xb7laci\xc3\xb3 que reinterpreta el mite cl\xc3\xa0ssic i que, a m\xc3\xa9s, es desdobla en una nova versi\xc3\xb3 per a la web. Ser\xc3\xa0 la seva primera incursi\xc3\xb3 dins d'Internet. El 1997 porta a terme una altra videoinstal\xc2\xb7laci\xc3\xb3, titulada Ci\xc3\xa8ncies Naturals, que investiga les reaccions d'empatia i repulsi\xc3\xb3 dels usuaris._NEWLINE_D'aleshores en\xc3\xa7\xc3\xa0, Antoni Abad centra la seva activitat en el mitj\xc3\xa0 digital, amb propostes tan emblem\xc3\xa0tiques com Z (2001-2003), una obra que anticipa l'\xc3\xbas de les xarxes socials, en la qual els usuaris s'interrelacionen entre si mitjan\xc3\xa7ant la desc\xc3\xa0rrega en els seus ordinadors d'una mosca virtual que permet la interacci\xc3\xb3 col\xc2\xb7lectiva i simult\xc3\xa0nia. El projecte Z es va presentar al MACBA el 2002 i va rebre el premi Ciutat de Barcelona 2003, en la categoria Multim\xc3\xa8dia. El 2006, la proposta BARCELONA*accessible va rebre el Premi Nacional d'Arts Visuals de la Generalitat de Catalunya i el Golden Nica Digital Communities del festival Ars Electronica, a Linz, \xc3\x80ustria.\n_START_SECTION_\nMegafone.net\n_START_PARAGRAPH_\nL'any 2004, Abad va iniciar megafone.net, un projecte pioner en l'exploraci\xc3\xb3 dels usos socials i comunicatius que ofereixen les tecnologies telef\xc3\xb2niques m\xc3\xb2bils, tot interpel\xc2\xb7lant realitats culturals molt diverses i contextos econ\xc3\xb2mics i pol\xc3\xadtics variats. Amb el pas del temps, el projecte va esdevenir un veritable observatori d'experi\xc3\xa8ncies i posicionaments sobre la veu les diverses comunitats i les seves problem\xc3\xa0tiques, ja que essencialment la proposta consistia a donar veu a col\xc2\xb7lectius que les estructures socials dominants han arrossegat cap a la marginalitat mitjan\xc3\xa7ant l'\xc3\xbas de tel\xc3\xa8fons m\xc3\xb2bils, que els permeten enregistrar v\xc3\xaddeo, so i fer fotografies, que es compartien immediatament en un espai web, un meg\xc3\xa0fon digital que amplificava els testimonis d'aquests grups, sovint ignorats, desfigurats o estigmatitzats pels mitjans de comunicaci\xc3\xb3 de masses._NEWLINE_Amb motiu del des\xc3\xa8 aniversari del naixement d'aquesta proposta, el MACBA va dedicar una exposici\xc3\xb3 el fenomen, reunint una extensa documentaci\xc3\xb3 sobre les tretze propostes en les quals s'ha desplegat l'activitat de megafone.net."